गसाइगाव थान्दै , 29 अक्ट'बर : बिटिआर गोरोबथाया राइजो - राजानि फारफ्रोम बिथिङावनो जौगाखांनायनि लामा होनो हाया । बिटिआर ओन्सोलनि अरायथा गोजोन आरो जौगाखांनायनि सार्थयाव बे जोबोद मिजिंथिनाय रादायखौ खानाय जादों नाथाय बे गोरोबथाया ओन्सोलनि राइजो - राजाफोरनि जौगाखांनाया जाथावना नङा । बे रादायनि गेजेरजों इउपिपिएल दोलोआ राइजो - राजाफोरनो नंखाय बाथ्रा बुंदों । राइजो - राजाफोरखौ नंखाय बाथ्राजों बुरखायनानै खुंथाय सामलायनायनि राजखान्थि गेलेनो नाजादों बे बिबुंथिखौ होदों बिपिएफनि आइजो दैदेनगिरि ड ० अन्जलि दैमारिया । गसाइगाव सदर सहरनि गान्धी नोगोराव गसाइगाव जिल्ला आइजो दालायनि बान्जायनायाव खुंनाय आइजो जौगाखांहोनायनि मोनसे मेलआव बिबुंथि लाखिनानै बिथाङा इउपिपिएल दोलोखौ गोख्रोंथारै सोंखारिनानै गुबुन गुबुन दोलो - आफादफोरा बिटिआर बिसायख'थिनि मुङाव नंखाय बिबुंसारनायफोरखौ फिनजाथाय होनानै गुबैयै इउपिपिएल दोलोआ जैरैबायदियै बायदिसिना बिथांखि आरो साख्रि - बाख्रिनि बाथ्रा बुंनानै राइजो - राजाफोरखौ गोरोन्थि लामाजों लांनानै गोहो दखल खालामनायनि राजखान्थि गेलेदों आरो बिसोरनि बे सिमाङा माब्लाबाबो जाफुंनाय नङा होन्नानै बुङो । जिल्ला आफादनि आफादगिरिजो हिराबाइ नार्जारिया सामलायनाय आरो नेहाथारि प्रगति ब्रह्मआ सिनायथि होनाय मेलनि गाहाय आलासि मुस्रिमा दैमारिया बुङोदि , थांनाय 17 बोसोर बिटिसि ओन्सोलाव मोजां खुंथाय होनायजों लोगोसे गुबुन गुबुन हारि - माहारिनि गेजेराव समान मोन्थाय , समान जौगानाय , खौसेथि आरो जौगाखांनायनि लामा दाफुंनाय बिपिएफनि मोजां खुंथायनि सोमोन्दै राइजो - राजाफोरा मिबथियै गैया आरो राइजो - राजाफोरा फिन बिपिएफ दोलोखौ खुंथाय गोहोयाव लाबोफिनगोन । बिथाङा बिटिआर बिसायख'थिखौ लानानै बिजेपिआ ओन्सोलारि राजखान्थि दोलोफोरखौ फोजोबस्रांनो सोलो बाहायनायाव नांथाबदों होन्नानै मुस्त्रिमा दैमारिया माहारियारि बे दोलोखौ गोख्रों रावजों सोंखारियो । मेलआव बिपिएफनि आइजो हान्जानि मिरु आफादगिरि सुप्रिया रानि ब्रह्म , लेङाइ आफादगिरि निरुपमा बरगयारि , रिना मजुमदार , बिपिएफनि लेडाइ आफादगिरि उमा रानि बसुमतारि , बारग'  माव 'फुं सोद्रोमा मृतुन्जय नार्जारि , रेवरेवा नार्जिनारि , जायगानि एमएलए माजेन्द्र नार्जारिजों लोगोसे दोलोनि गोबां दैदेनगिरिफोरा बाहागो लायो । मख'नो गोनांदि , गसाइगाव महकुमानि 4 नं जमदुवार बियाबनि पानवारि गामियावबो आइजो फोजौखांनायनि मेल खुंनाय जालाङो । 
बिटिआर गोरोबथाया जौगाखांनायनि लामा होनो हायाः अन्जलि दैमारि